b"\n_START_ARTICLE_\nAllgemeine Zeitung\n_START_SECTION_\nHist\xc3\xb2ria\n_START_PARAGRAPH_\nVa ser concebut el 1794 pel conegut llibrer Johann Friedrich Cotta a T\xc3\xbcbingen, que convid\xc3\xa0 Friedrich von Schiller perqu\xc3\xa8 el supervis\xc3\xa9s. Schiller, tanmateix, va declinar l'oferiment, per la qual cosa va ser Cotta qui va haver d'encarregar-se inicialment de la tasca d'editor cap, fins que Ludwig Ferdinand Huber va ocupar-ne el c\xc3\xa0rrec. El diari va publicar els seus primers n\xc3\xbameros a T\xc3\xbcbingen, el 1798, amb el nom de Neuste Weltkunde. No obstant aix\xc3\xb2, el 8 de setembre de 1798, despr\xc3\xa9s de patir una sanci\xc3\xb3 amb aquest nom, va passar a denominar-se Allgemeine Zeitung._NEWLINE_El diari va passar posteriorment per Stuttgart i Ulm. A causa de certes complicacions relacionades amb la censura a W\xc3\xbcrttemberg, va traslladar-se novament a la ciutat d'Augsburg, on ja publicava el 1810, a causa del liberalisme m\xc3\xa9s evident del govern bavar\xc3\xa8s. En al\xc2\xb7lusi\xc3\xb3 al lloc de publicaci\xc3\xb3, Allgemeine Zeitung era denominat amb freq\xc3\xbc\xc3\xa8ncia a diaris anglesos i francesos com \xc2\xabAugsburg Gazzette\xc2\xbb o \xc2\xabGazette d'Augsbourg\xc2\xbb. Despr\xc3\xa9s de la mort de Huber el 1804, la direcci\xc3\xb3 de l'Allgemeine Zeitung va passar a Karl Joseph Stegmann, que havia estat relacionat amb el servei diplom\xc3\xa0tic prussi\xc3\xa0. L' Allgemeine Zeitung tenia corresponsals a tots els pa\xc3\xafsos d'Europa, i diferents governs hi publicaven articles semi-oficials. Els suplements contenien sovint not\xc3\xadcies liter\xc3\xa0ries, sobretot sobre publicacions de car\xc3\xa0cter pol\xc3\xadtic i breus notes biogr\xc3\xa0fiques de personatges coneguts. Malgrat la seva bona qualitat, es va afirmar que el diari tenia una tirada redu\xc3\xafda, algunes fonts citaven uns 5.000 exemplars el 1823, mentre que d'altres redu\xc3\xafen aquest nombre als 1.500 o 2.000 exemplars. El 1882 es va traslladar a Munic, i va publicar-hi el seu \xc3\xbaltim n\xc3\xbamero el 29 de juliol de 1929."